Familien Knudsen/Höy fra Østerlars er rejst fra Bornholm til Aalborg, hvor familiens tre generationer skal konkurrere i skydning.

Bedsteforældre, mor, far og døtre i familien Knudsen Höy fra Østerlars er alle bekvemte med skydevåben i hænderne. Derfor er de tre generationer taget fra Bornholm til Aalborg for at deltage i DGI Landsstævne 2017. Konkurrenceskydning møvede sig ind i familien, da bedstefar, Bent Knudsen, som barn blev fascineret af våben. - Jeg plagede mine forældre om at komme til skydning. De sagde, at når jeg var gammel nok til, at de ville se mig på en skydebane, skulle jeg få lov til at komme der, fortæller Bent Knudsen. Som niårig dreng løsnede Bent Knudsen sit første skud. Det er nu 57 år siden, og betagelsen af skydevåben har siden spredt sig ned gennem generationer. Barnebarn på skydebanen Bent Knudsen har været til landsstævne hvert fjerde år siden 1971. I år er det første gang, han har både sin hustru, datter, svigersøn og børnebørn med. Under landsstævnet 2017 træder Bent Knudsens barnebarn Filuca Höy ind på skydebanen. - Man lærer megameget af det. Det sjoveste er, at man bare oplever en masse ting, siger Filuca Höy. Alle seks familiemedlemmer er aktive skytter i Østerlars Skytteforening hjemme på Bornholm, og én ting er konkurrencen, når de som skytter lægger riflen til skulderen, sigter og trykker på aftrækkeren – noget helt andet er familiesammenholdet. - Det er jo fantastisk, at vi kan være sammen om det, siger Bent Knudsen. I alt deltager 280 skytter til DGI Landsstævne 2017.